醉中歌
作者：李新
朝代：宋

paragraphs: 駱夫子，逢惡客，酒食未闌客呼索。
燭花銷鑠不肯起，口縱長歌手彈拍。
一年所得能幾許，一日散盡何所惜。
囊無千黄金，亦無雙白璧。
負郭二頃田，歛稅三四石。
十九種秫穀，以助糟丘癖。
家釀憙次道，狗竇招光逸。
何物駱夫子，乃爾太曠生。
始知張翰一盃酒，愈於身後名。
駱夫子，聽歌聲，爲君留好語，伴月照江城。